Buzsáki György

Buzsáki György a New York-i Egyetem Idegtudományi Intézetének professzora, a világ egyik legsűrűbben hivatkozott agykutatója. Kutatásai során főleg az agykéreg és kiemelten a hipokampusz élettanával, az agyi hullámtevékenység (théta- és gamma-oszcillációk) keletkezési mechanizmusával, az agyhullámok és az agy megismerő funkciói közötti kapcsolattal foglalkozik.

2011-ben Freund Tamással, az MTA Kísérleti Orvostudományi Kutatóintézet igazgatójával és Somogyi Péterrel, az oxfordi egyetem Neurofarmakológia Intézetének igazgatójával együtt elnyerte a szakma legnagyobb elismerését, az agykutatók Nobel-díjaként is emlegetett, nemzetközi The Brain Prize-ot, az „Agy-díjat”.

Publikációi a Nature-ben, a Science-ben, a Neuronban és a PNAS-ben jelennek meg.

1949-ben született Kaposváron. Középiskolás és egyetemi tanulmányait Pécsen végezte. Egy vele készített interjúban a következőket mondta:

„Műszaki érdeklődésű diák voltam a gimnáziumban, matematika–fizika szakon végeztem a Széchenyiben. Két dolog érdekelt főleg, a rádióhullámok segítségével való kommunikáció, illetve a kommunikáció mint probléma. Ez utóbbi mai napig a fő témaköröm az ideghálózatokban. Természetesen a Műegyetemre készültem, de főleg családi okok miatt maradtam Pécsett, így a szüleim és tanáraim tanácsára a jogi illetve az orvosi kar között kellett választanom.”

1974-ben végzett a Pécsi Orvostudományi Egyetemen és idén a pécsi egyetem alapításának jubileumi díszünnepségén, szeptember elsején vehette át díszdoktori címét.

A PTE új díszdoktora pécsi egyetemi tanulmányait idézte fel beszédében: gyermekként arról ábrándozott, hogy létrehozza a Hold–Föld–Hold rádiókapcsolatot, s az információtovábbítás iránti lelkesedése akkor sem múlt el, mikor már orvosi tanulmányokat folytatott. Másodévesként találkozott először Grastyán Endre professzorral, aki 1970 áprilisában egy, a limbikus rendszerről szóló előadásával annyira fellelkesítette, hogy jelentkezett a szakkollégiumba, s ezzel megpecsételte sorsát: agykutató lett.

Buzsáki György legújabb könyvében, az "Agy ritmusai"-ban (Rhythms of the Brain) az idegsejt-aktivitás időzítését választja kérdésfeltevésének alapjául. A választás rendkívül gyümölcsözőnek bizonyult, és segítségével új megvilágításban ismerhetjük meg az idegsejt populációk kollektív viselkedését. A könyv jelenleg e nagyon összetett tudományterület legkiemelkedőbb összefoglaló munkája.

Noha több mint 20 éve elhagyta Magyarországot, folyamatosan szoros kapcsolatot tart fent a magyar idegtudománnyal pécsi és budapesti laborokkal való kollaborációk és közös grantok révén, illetve számos fiatal magyar kutató képzése által, akik visszatérve Magyarországra magukkal hozzák a Buzsáki-laborban szerzett új metodikai és konceptuális ismereteket.

Buzsáki György 2001 óta a Magyar Tudományos Akadémia külső tagja.

Források: mta.hu, alumni.pte.hu, origo.hu, termeszetvilaga.hu,